Missä Alko, siellä myös K- tai S-market.

Nyt on useimmiten näin, mutta Alkon sijaintipaikkojen kirjo on pikku hiljaa monipuolistumassa.

Liikepaikkakriteereihin ilmaantui viime vuonna virke: valinnoissa huomioidaan lisäksi sijainnin vaikutus päivittäistavarakaupan kilpailutilanteeseen.

Taustalla on hallituksen terveen kilpailun edistämisohjelma ja kilpailuviranomaisen patistus, sillä eri selvitysten mukaan Alko lisää vieressä olevan päivittäistavarakaupan myyntiä 8–15 prosenttia.

Muutos ei kuitenkaan tapahdu aivan hetkessä.

”Liikepaikkasuunnittelu ja niihin liittyvät rakennusprojektit ovat pitkiä hankkeita. Sopivien paikkojen haut saattavat kestää vuosia”, Alkon toimitusjohtaja Hille Korhonen selvittää.



Esimerkkeinä uuden kilpailukriteerin vaikutuksesta Korhonen mainitsee kauppahallien Alkot sekä lisääntyvän yhteistyön muiden vähittäiskaupan ketjujen kuten Lidl:n ja Suomen Lähikaupan kanssa.

”Lähtökohta on joka tapauksessa asiakkaiden tarpeet ja asiakasvirrat. Yksi tärkeä näkökulma on, että Alko pyrkii aina sijoittumaan myös paikkakuntien keskustoihin.”